ቤተክርስቲያኗ የሰላም ጥሪ አስተላለፈች
 የኢትዮጵያ ኦርቶዶክስ ተዋሕዶ ቤተክርስቲያን በሀገሪቱ አንዳንድ ቦታዎች እየተከሰተ ያለውን ግጭት እንዲረጋጋ የሰላም ጥሪዋን አስተላለፈች፡፡አባ ማትያስ ቀዳማዊ ፓትርያርክ ርዕሰ ሊቃነጳጳሳት ዘኢትዮጵያ ሊቀጳጳስ ዘአክሱም ወእጨጌ ዘመንበረ ተክለ ሃይማኖት ዛሬ በመንበረ ፓትርያርክ ጽሕፈት ቤት በሰጡት መግለጫ፤ ኢትዮጵያውያን አንድነታቸውን፣ ነፃነታቸውን፣ ወንድማማችነታቸውንና ፍቅራቸውን ጠብቀው ለዘመናት ሊዘልቁ እንደቻሉ አስታውሰው በአሁኑ ጊዜ ግን አልፎ አልፎ እየታዩ ያሉ ግጭቶች ቤተክርስቲያኗን እያሳሰቧት እንደሆነ ገልጸዋል፡፡ኢትዮጵያውያን የሀገሪቱን ሕዳሴ ለማረጋገጥ ከዳር እስከዳር ደፋ ቀና በሚሉበት በአሁኑ ጊዜ እየታዩ ያሉ ግጭቶች መልካም እንዳልሆኑና ሁሉም ዜጋ የተፈጠረውን ግጭት ለማረጋጋት የበኩሉን ድርሻ መወጣት እንደሚገባው አመልክተዋል፡፡ሁሉም ወገኖች ያሏቸውን ጥያቄዎች በሰላማዊ መንገድ ለሚመለከተው አካል በማቅረብ፣ በሰላማዊና ሕጋዊ መንገድ በመጓዝ ችግሩን በውይይት ለመፍታት ጥረት ያደርጉ ዘንድ  አሳስበዋል ፡፡በተፈጠረው አለመረጋጋት የሰዎች ሕይወት ማለፉ፣ የብዙ ዜጎች ንብረት፣ ሐብትና ቤት ለውድመት በመዳረጉም ቤተክርስቲያኗ ማዘኗን ፓትርያርኩ ገልጸዋል፡፡በዚህም ሕይወታቸውንና ሐብት ንብረታቸውን ላጡ ዜጎች ቤተክርስቲያኗ ጥልቅ ሐዘኗን በመግለጽ ለቤተሰቦቻቸውም መጽናናትን እንደምትለምንና ለወደፊትም እንደዚህ ዓይነቱ ድርጊት እንዳይደገም ቤተክርስቲያኗ ትጸልያለች ብለዋል፡፡በተያዘው የፍልሰታ የፆም ወቅት በሁሉም የኢትዮጵያ ኦርቶዶክስ ተዋሕዶ ቤተክርስቲያን ጸሎተ ምህላና የሰላም ትምህርት ተጠናክሮ እዲቀጥል ጥሪ አስተላልፈዋል ፡፡ቅዱስነታቸው ከቅዱስ ሲኖደሱ ጋር በመሆን ችግኝ መትከላቸውን ዋልታ ኢንፎርሜሽነን ማዕከል ዘግቧል፡፡